สหภาพยาสูบบุกยื่นคลัง หลังภาษีบุหรี่ใหม่ฉุดยอดขายร่วง41%
สหภาพแรงงานยาสูบยื่นหนังสือขอความเป็นธรรมหลังภาษีบุหรี่ใหม่ทำยอดขายตก41% เปิดช่องต่างชาติลดราคาชิงตลาดในไทย
24 พ.ย. 2560

สหภาพแรงงานยาสูบยื่นหนังสือขอความเป็นธรรมหลังภาษีบุหรี่ใหม่ทำยอดขายตก41% เปิดช่องต่างชาติลดราคาชิงตลาดในไทยเมื่อวันที่ 24 พ.ย.สหภาพแรงงานรัฐวิสาหกิจยาสูบ นัดรวมตัวกันที่กระทรวงการคลัง เพื่อยื่นหนังสือถึงกระทรวงการคลัง เรื่องขอความเป็นธรรมจากการบังคับใช้ พ.ร.บ. ภาษีสรรพสามิต พ.ศ.2560 ตั้งแต่ 16  ก.ย. ที่ผ่านมา ส่งผลกระทบให้ยอดการจำหน่ายบุหรี่ของโรงงานยาสูบลดลง 41% เนื่องจาก พ.ร.บ. ดังกล่าวเปิดช่องให้บุหรี่ต่างชาติลดราคาจำหน่ายบุหรี่ลงจากเดิมเพื่อแย่งชิงตลาดบุหรี่ไทย และทำให้แนวโน้มการสูบบุหรี่ในประเทศสูงขึ้นเพราะคนสามารถซื้อบุหรี่ต่างชาติในราคาที่ถูกลง ทั้งนี้เห็นว่าฐานภาษีที่เปลี่ยนแปลงไปจากเดิมคือให้มีการเก็บจากปริมาณและมูลค่ารวมกัน กลับมีความไม่รัดกุมทำให้บุหรี่ต่างประเทศสามารถปรับราคาลงได้ ส่งผลให้ในอนาคตบุหรี่ของโรงงานยาสูบจะมีส่วนแบ่งการตลาดที่ลดลงมากโดยเฉพาะในช่วง 2 ปีข้างหน้า ที่อัตราภาษีทุกเก็บเท่ากันหมด นอกจากนี้ ยังกระทบต่อแผนการย้ายโรงงานยาสูบไปยังสวนอุตสาหกรรมโรจนะ และการคืนพื้นที่เพื่อสร้างสวนป่าเบญจกิตติ เพราะอาจมีผลต่อความคุ้มค่าในการก่อสร้างโรงงานแห่งใหม่ รวมทั้งพนักงานยาสูบอีก 2,950 คน ลูกจ้างชั่วคราวอีก 1,000 คน เกษตรกรปลูกใบยาสูบอีก 2 หมื่นกว่าครัวเรือน และผู้ประกอบการประเภทต่างๆของโรงงานยาสูบอีกกว่า 5 แสนราย รวมทั้งคาดว่าในปีงบประมาณ 2561 จำนำส่งรายได้เข้ารัฐและภาษีต่างๆ ลดลงจากปีก่อน1.32 หมื่นล้านบาท เนื่องจากคาดว่าผลประกอบการจะประสบภาวะขาดทุนถึง 1,575 ล้านบาท และคาดว่าจะขาดทึนต่อเนื่องจนถึงขั้นต้องฟื้นฟูกิจการ